Andelshaver Jesper Uhrup bor i en lille andelsforening med tretten andele i Indre By i København. Foreningen ligger ved Søerne i attraktiv gåafstand til både Tivoli og Rundetårn. En perfekt beliggenhed for turister, der kommer for at opleve byen.

Men Jesper Uhrup har fået nok af turister, der ruller ind og ud af foreningens opgang med deres kufferter og bruger den fælles gård som opholdssted. Og han er mest af alt utilfreds med, at han »ufrivilligt gennem foreningsmedlemskabet er med til at drive hotel«. For han mener, at det strider mod andelstanken.

»En andelsboligforening er et fællesskab, hvis formål er at sikre foreningens medlemmer tag over hovedet. Ikke at drive en form for hotelvirksomhed. Logerende i større stil er ’dødvægt’. De bidrager ikke med noget til fællesskabet. De beriger kun den pågældende andelshaver. Det føles forkert, at nogle profiterer voldsomt af et fælles projekt, som andre bidrager til«, siger Jesper Uhrup.